# Om eksamen i billedkunst på STX C-niveau 2025

### Før eksamensdagen

I **studieplanen** kan du under hvert forløb se, hvad du skal kunne, og hvilke materialer, du skal have i din portfolio. **Portfolioen** består af udleverede tekster, kopier, PowerPoint-præsentationer (PPT) med værker, dine notater og de praktiske øvelser i mappen. Og det er *dig selv*, der skal holde styr på, hvor du kan finde tingene, så lav en klar struktur, så du ikke skal bruge en masse tid på at lede hverken i forberedelsen eller under eksaminationen. Du har ikke adgang til studieplanen og materialerne i Lectio under eksamen, så du skal sørge for at have alt printet eller hentet ned på din egen computer, inden du begynder at forberede dig. Og husk at printe i farver, hvis det er billeder! Læs alle dine tekster og noter grundigt igennem. Kig på billedmaterialet i din portfolio og øv dig i at tale om det – primært formanalytisk, sekundært også betydningsanalytisk og socialanalytisk (hvis vi har arbejdet med det i timerne) og gerne sammen med andre. Du kan også med fordel overveje, hvad der **kendetegner de forskellige udtryksformer** (skulptur, 2D-værker på fladen, fotografi, installation, performance osv.) samt hvilken **gengivelsesstrategi**, der ligger til grund for værkerne (realisme, idealisering, abstrakt, forsimplet / symbolsk fremstilling og forvrænget udtryk). Lav nye notater, hvis du har behov for det: det kan være en ide at lave en mindmap over de forskellige emner og forsøge at binde dem sammen på tværs. Det viser overblik.

Praktiske øvelser

I undervisningsbeskrivelsen (og linket på Teams) kan du se, hvilke **praktiske øvelser**, der har været tilknyttet hvert emne i undervisningen. Man ***skal*** inddrage egne værker i besvarelsen af det ukendte spørgsmål. Tag dine praktiske øvelser med hjem og forklar dem i forhold til forløbet og din teoretiske viden. Du kan bl.a. svare på spørgsmålene: hvad gik opgaven ud på? Hvad gik godt eller skidt? Vær kritisk! Hvad fik du ud af opgaven i forhold til de/t gennemgåede emne(r)? Tænk også gerne på tværs: hvordan kan jeg forholde de praktiske øvelser til andre forløb end dem de indgik i, da vi lavede dem? Og lad være med at nedgøre dine praktiske øvelser foran censor, men forhold dig analytisk til dem. Det vigtige er ikke den praktiske udførelse, men hvordan du anvender dem til faglig forståelse og erfaring med teknikker og materialer.

### Det ukendte spørgsmål i forberedelseslokalet

Eksamen i billedkunst er **mundtlig** og er baseret på en opgave formuleret af eksaminator (læreren). Det er en prøve i det teoretiske, praktiske og analytiske stof på grundlag af en opgave, som tager udgangspunkt i undervisningens forløb og eksaminandens portfolio. Alle hjælpemidler er tilladt i forberedelsen, undtagen internet og mobiltelefon. Du skal derfor sikre dig, at du har det, vi har gennemgået, dine tekster / kompendier og de praktiske øvelser.

Efter du har trukket et spørgsmål, har du 60 min. forberedelse. I denne time udvælger du de **(3-4 professionelle og ét af dine egne)** værker, som kan bruges til at besvare spørgsmålet med. Du laver en **disposition** og gør dig klart, hvad du vil sige om hvilke værker. Det er altså ***dig***, der udvælger værkerne. Da du kender billederne fra portfolioen, behøver du ikke gætte dig frem til, hvad billedet forestiller, hvad ”der er på billedet”, hvilken stil værket er lavet i, hvornår det er lavet, osv. Det går vi ud fra, at du ved. Men du skal ikke være bange for at kalde en spade for en spade og kalde rød og grøn for komplementærkontraster eller tale om horisontale og vertikale linjer. Husk dog, at den vigtige del af analysen er ***effekten*** af f.eks. komplementærkontraster (virkemiddel i værket). Du skal være banal før du kan være genial, og **det er vigtigt, at du kender og anvender fagterminologien og har styr på basale billede- / skulpturanalyser samt analyse af samtidskunstens udtryksformer**(se grundkompendiet og læs pensum generelt). De skal sidde på rygraden, for vi kan godt spørge ind til det. Du skal altså kunne beskrive og analysere, men også fortolke, konkludere og perspektivere billeder, skulpturer og rumlige værker.

Ideen med eksamensspørgsmålet er, at samtalen styres i en bestemt retning, og dine valgmuligheder begrænses: det er ikke meningen, at du skal vise hele mappen frem. Eksamensspørgsmålene er formuleret så åbent, at de kan besvares ud fra samtlige emner. Det vil sige, at de berører de områder, temaer og vinkler, som har været behandlet i undervisningen. Disse centrale faglige elementer kan kombineres og behandles, så de åbner op for nye sammenhænge på tværs af de forudgående undervisningsforløb, og det er her, du kan vise, at du kan **tænke på tværs** af forløbene.

### Selve eksamenen

Det er altid en god ide, at du starter din eksamination med at fremlægge en **disposition** dvs. at du fortæller, hvilke billeder/værker, du vil komme ind på og hvad du vil tale om. Vis at du har en plan. Så ved lærer og censor, hvor du vil hen. Herefter gennemgår du dine resultater, og til slut samler du det, du har sagt i en **konklusion**. I løbet af din præsentation skal du fremlægge dit eksamensprojekt – både praktisk og teoretisk (herunder de vigtigste punkter i processen). Du skal tage udgangspunkt i din PPT-præsentation under eksaminationen, hvor du sidder ned og holder en slags oplæg for lærer og censor ud fra værkerne, som du har valgt at bruge i din præsentation.

Husk at ***pege*** og ***bruge*** værkerne i det du siger. Og glem ikke at artikulere og tale tydeligt ud mod tilhørerne (som vi har øvet i oplæggene). Eksamen varer ca. 22-24 minutter og er delt i to dele:

1. **eksamensprojektet** (du har 5-6 min. oplæg) efterfulgt af en samtale med uddybende spørgsmål fra eksaminator og evt. censor.
2. **det ukendte spørgsmål** (du har 5-6 min. oplæg) efterfulgt af en samtale med uddybende spørgsmål fra eksaminator og evt. censor.

### Karakter

Karakteren bedømmes ud fra, i hvor høj grad, du opfylder nedenstående krav (se den beskrivende vejledning for karakteren sidst i dette dokument).

Der lægges vægt på, at du som eksaminand kan:

* skelne mellem personlig kunstoplevelse og analytisk tilgang
* forstå kunstfaglige tekster på et elementært niveau
* analysere værker ud fra forskellige metoder og samle resultaterne i en konklusion
* løse elementære visualiseringsopgaver i forlængelse af det analytiske arbejde
* gøre rede for sammenhængen mellem visuelle problemstillinger og eget praktisk/teoretisk arbejde
* beskrive udvalgte kunsthistoriske perioders (primært ”før 1800”, ”efter 1800” og ”samtidskunst”) væsentligste træk i forhold til konkreteeksempler fra portfolioen
* kommunikere om og ved hjælp af visuelle udtryk

## Praktisk info:

* **Forberedelsestid**: 60 min. (medmindre du har særlige vilkår pga. ordblindhed el. lign. Du skal *selv* søge om særlige vilkår – i god tid - via. kontoret. Dette inkluderer også en uvildig hjælper, hvis du er farveblind)
* Den samlede **eksaminationstid** er 30 minutter. Men du er kun i gang i ca. 22-24 min. Resten af tiden går med at trække et spørgsmål, transport til / fra forberedelsen, votering og karaktergivningen.
* **Eksamensprojektet** fylder ca. 1/3 af eksaminationstiden. Dit oplæg skal vare **5-6 min.** Det er ***vigtigt***, at du overholder dette, ellers bliver du afbrudt. Der skal være tid til en opfølgende samtale.
* **Ukendt spørgsmål:** fylder 2/3 af eksaminationstiden. Dit oplæg, du laver i forberedelsen, skal vare ca. **5 -6 min**. Derefter går vi over i en opfølgende samtale.

### Eksempler på eksamensspørgsmål

De nedenstående spørgsmål er eksempler på, hvordan et eksamensspørgsmål ***kan*** se ud, og det er ment som en hjælp til dig, når du læser op til eksamen. Når du har læst alt dit materiale og er godt inde i stoffet, kan du prøve at besvare eksamensspørgsmålene: Overvej hvilke billeder / værker du vil vælge for at løse opgaven, overvej hvordan du vil analysere de enkelte billeder, og hvordan du vil sammenligne dem. Overvej også hvordan du vil inddrage dine egne praktiske visualiseringsøvelser, og øv dig i at ***formulere*** dig om dem – ***sagligt*** og i forhold til den gennemgåede teori. Overvej til slut hvordan du vil præsentere dit eksamensprojekt ***kort*** – denne del skal du helt sikkert bruge til eksamen, så den kan du jo forberede grundigt hjemmefra.

**Eksempel 1**

**Rum og perspektiv**

*Rum er ikke kun noget man går ind i og lukker døren bag sig. Der kan skabes rum i form af dybde, perspektiv, virkning og effekt i kunstværker på mange måder.*

1. Der ønskes en fremlæggelse hvor du viser dette begreb vist på forskellige måder og i forskellige perioder.

Der skal indgå 3-4 værker hvoraf du skal gå i dybden i din analyse af ét, mens de andre bruges til perspektivering.

**Herudover** skal vise et af dine egne værker, og diskutere emnet.

1. Der afsættes ca. 5-6 minutter til din gennemgang af eksamensprojektet.

Du bestemmer selv, om du starter med emnet du har trukket, eller eksamensprojektet.

**Eksempel 2**

**Stemninger i kunsten**

*Kunst kan skabe stemninger, som rører beskueren helt ind i følelsesregistret. Både formalanalytiske virkemidler som komposition og valg af farver og lys samt indholdet og valg af udtryksformer kan spille en rolle.*

1. Der ønskes en fremlæggelse hvor du viser dette begreb vist på forskellige måder og i forskellige perioder.

Der skal indgå 3-4 professionelle værker hvoraf du skal gå i dybden i din analyse af ét, mens de andre bruges til perspektivering.

Herudover skal vise et af dine egne værker, og diskutere emnet.

1. Der afsættes ca. 5-6 minutter til din gennemgang af eksamensprojektet.

Du bestemmer selv, om du starter med emnet du har trukket, eller eksamensprojektet.

|  |  |  |
| --- | --- | --- |
| **Karakter** | **Beskrivende adjektiv**  | **Vejledende beskrivelse**  |
| **12** | Fremragende  | Eksaminanden har udført og kan gøre rede for et overbevisende projekt i forhold til projektets idé og udførelse i undersøgelsen af en problemstilling, hvor der er fremragende sammenhæng mellem projektets teoretiske, analytiske og praktiske dimension. Vælger og argumenterer reflekteret for relevante og forskelligartede eksempler på andres og egne visuelle fænomener ud fra eksamensopgavens fokus. Inddrager relevante analytiske overvejelser om fænomeners form, indhold og kontekst i forhold til eksamensopgavens fokus. Vælger og anvender overbevisende nogle få generelle begreber/teorier til at forklare, fortolke, kontekstualisere, sammenligne eller perspektivere egne og andres specifikke visuelle fænomener i forhold til eksamensopgavens fokus.  |
| **7** | God | Eksaminanden har udført og kan argumentere reflekteret for valg og fravalg, muligheder og begrænsninger i et fokuseret projektforløb, hvor eleven har undersøgt en problemstilling gennem en eksperimenterende vekselvirkning mellem teori, analyse og praksis. Vælger og argumenterer præcist og nuanceret for relevante eksempler på andres og egne visuelle fænomener ud fra eksamensopgavens fokus med demonstration af relevant viden. Argumenterer godt for velvalgte analytiske overvejelser om fænomenernes form, indhold og kontekst i forhold til fænomenets type og eksamensopgavens fokus. Vælger og anvender relevante generelle begreber/teorier til at forklare, fortolke, kontekstualisere, sammenligne og perspektivere egne og andres specifikke visuelle fænomener i forhold til eksamensopgavens fokus |
| **02**  | Tilstrækkelig  | Eksaminanden har udført og kan gøre rede for et projektforløb, hvor der indgår praktiske, analytiske og teoretiske elementer i undersøgelsen af en problemstilling Vælger delvist relevante eksempler på andres og egne visuelle fænomener ud fra eksamensopgavens fokus. Inddrager delvist relevante analytiske overvejelser om fænomenernes form, indhold og kontekst i forhold til eksamensopgavens fokus Anvender korrekt nogle få generelle begreber/teorier til at forklare, fortolke, kontekstualisere, sammenligne eller perspektivere egne og andres specifikke visuelle fænomener  |